

ประกาศองค์การบริหารส่วนตำบลนายูง

เรื่อง หลักเกณฑ์และวิธีการประเมินปฏิบัติราชการพนักงานส่วนตำบล

\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่ ก.จ./ก.ท./ก.อบต. กำหนดมาตรฐานทั่วไปเกี่ยวกับหลักเกณฑ์และวิธีการประเมินผลการปฏิบัติงานของข้าราชการ พนักงานเทศบาล พนักงานส่วนตำบล พ.ศ. 2558 กำหนดให้องค์การบริหารส่วนตำบลนายูง ประกาศหลักเกณฑ์และวิธีการประเมินผลการปฏิบัติงานให้พนักงานส่วนตำบลในสังกัดทราบโดยทั่วกัน ก่อนเริ่มรอบการประเมินหรือในช่วงรอบการประเมิน

ดังนั้น องค์การบริหารส่วนตำบลนายูง จึงประกาศหลักเกณฑ์และวิธีการประเมินผลการปฏิบัติงานให้พนักงานส่วนตำบล สำหรับรอบการประเมิน ประจำปีงบประมาณ พ.ศ. 2564 ครั้งที่ 1 (1 ตุลาคม 2563 – 31 มีนาคม 2564) ดังนี้

1. การประเมินผลการปฏิบัติงานของพนักงานส่วนตำบล ให้คำนึงถึงระบบการบริหารผลงาน (performamce management) โดยมีองค์ประกอบการประเมินและสัดส่วนคะแนนแบ่งเป็น 2 ส่วน ได้แก่

1.1 ผลสัมฤทธิ์ของงาน (ไม่น้อยกว่าร้อยละ 70) โดยประเมินผลจากปริมาณผลคุณภาพของงาน ความรวดเร็วหรือความตรงต่อเวลาและความประหยัดคุ้มค่า

1.2 พฤติกรรมการปฏิบัติราชการ (ร้อยละ 30) ประกอบด้วย การประเมินสมรรถนะหลัก สมรรถนะ สมรรถนะประจำสายงาน

2. หลักเกณฑ์และวิธีการประเมินผลสัมฤทธิ์ของงาน และพฤติกรรมการปฏิบัติราชการหรือสมรรถนะ ให้เป็นไปตามหลักการของมาตรฐานทั่วไป ก.จ./ก.ท./ก.อบต. กำหนด ได้แก่

2.1 การประเมินผลสัมฤทธิ์ของงาน เป็นการจัดทำข้อตกลงระหว่างผู้ประเมินกับผู้รับการประเมิน เกี่ยวกับการมอบหมายโครงการ/งาน/กิจกรรมในการปฏิบัติราชการ โดยการกำหนดตัวชี้วัดผลการปฏิบัติงานและค่าเป้าหมาย

2.2 พฤติกรรการปฏิบัติราชการหรือสมรรถนะ เป็นการระบุจำนวนสมรรถนะที่ใช้ในการประเมินผลการปฏิบัติราชการ ประกอบด้วย สมรรถนะหลัก 5 ด้าน สมรรถนะประจำสายงาน 3 ด้านและสมรรถนะประจำบริหาร 4 ด้าน

3. ระดับผลการประเมินในการประเมินผลการปฏิบัติราชการขององค์การบริหารส่วนตำบลนายูง ให้จัดกลุ่มคะแนนผลการประเมินเป็น 5 ระดับ ได้แก่ ดีเด่น ดีมาก ดี พอใช้และต้องปรับปรุง โดยมีเกณฑ์คะแนนแต่ละระดับให้เป็นไปตามที่ก.จ./ก.ท./ก.อบต. กำหนดโดยอนุโลม.

4. แบบประเมินการปฏิบัติงาน ให้นำแบบประเมินผลการปฏิบัติงานของพนักงานส่วนท้องถิ่นตามที่ก.จ./ก.ท./ก.อบต. กำหนดโดยอนุโลม

ประกาศ ณ วันที่ 5 เดือน ตุลาคม พ.ศ. 2563



(นายอริสมันต์ บุตรอินทร์)

นายกองค์การบริหารส่วนตำบลนายูง